Rīgā

|  |  |
| --- | --- |
| Datums skatāms laika zīmogā | Nr. 18/TA-647 |
| Uz 17.03.2021. | Nr. 142.9/9-27-13/21 |

Latvijas Republikas Saeimas

Sociālo un darba lietu komisijai

Par ārstniecības personu kosmētiķu un skaistumkopšanas speciālistu kosmetoloģijā profesionālās darbības liegumu ārkārtas situācijas laikā

Ministru kabinets ir iepazinies ar Saeimas Sociālo un darba lietu komisijas 2021. gada 17. marta vēstuli Nr. 142.9/9-27-13/21 "Par ārstniecības personu kosmētiķu un skaistumkopšanas speciālistu kosmetoloģijā profesionālās darbības liegumu ārkārtas situācijas laikā", kurā izteikts aicinājums noteikt vienotus kritērijus skaistumkopšanas nozares darba atsākšanai, attiecinot tos vienlīdzīgi uz visiem nozares speciālistiem, novēršot atšķirīgu attieksmi līdzīgās situācijās vienas nozares ietvaros. Tāpat aicināts attīstīt tādu pabalstu un palīdzības sistēmu, kas pārdomāti atbalstītu visas uzņēmējdarbības formas krīzes skartajā nozarē, ņemot vērā, ka nozares darbība ilgstoši ir pilnībā liegta, ja liegums netiek atcelts.

Saskaņā ar š. g. 4. februārī Ministru kabinetā pieņemto Veselības ministrijas izstrādāto informatīvo ziņojumu par Covid-19 izplatības risku novērtējumu un uz tiem balstītu lēmumu pieņemšanu par piesardzības un drošības pasākumu ieviešanu ir atzīts, ka piesardzības un drošības pasākumu mazināšana ir iespējama tikai tad, ja Covid-19 14 dienu kumulatīvo gadījumu skaits nepār­sniedz 200 gadījumu uz 100 000 iedzīvotājiem. Tādējādi arī skaistumkopšanas un labsajūtas nozares darbības atjaunošana, ievērojot pakalpojumu drošas sniegšanas prasības, ir iespējama, tikai sasniedzot minēto Covid-19 izplatības rādītāju.

Skaistumkopšanas pakalpojumu sniegšana ir saistīta ar paaugstinātu Covid-19 izplatības risku, un ieviestie piesardzības un drošības pasākumi, kas bija saistīti arī ar pakalpojumu sniegšanas apturēšanu, rezultējās ar Covid-19 gadījumu skaita samazinājumu nozarē nodarbināto vidū.

Covid-19 gadījumu biežums skaistumkopšanas nozarē strādājošajiem, rēķinot uz nodarbināto skaitu, atsevišķās 2020. gada oktobra–decembra nedēļās pārsniedzis vidējo saslimstību darbspējīga vecuma grupā (18–69 gadi). Pēc ierobežojošo pasākumu ieviešanas saslimstības biežums skaistumkopšanas nozarē strādājošajiem ievērojami samazinājies.

Savukārt pēc darbības ierobežojuma atcelšanas, sākot ar 2021. gada 1. martu, atsevišķās skaistumkopšanas profesijās 9.–10. nedēļā vērojams saslimstības pieaugums (skatīt attēlu). Līdz ar to var secināt, ka Covid-19 izplatību ierobežojošie pasākumi būtiski ietekmēja saslimstību skaistumkopšanas nozarē strādājošo vidū.

Attēls

**Covid-19 gadījumu skaits skaistumkopšanas nozarē strādājošajiem**

**un iedzīvotājiem vecuma grupā "18–69 gadi" uz 100 000 iedzīvotāju\***

\* Saslimstības aprēķināšanai tika izmantoti Centrālās statistikas pārvaldes dati par iedzīvotāju skaitu un skaistumkopšanas nozarē nodarbināto personu skaitu (n=6693).

Vienlaikus, vadoties no skaistumkopšanas pakalpojumu riska izvērtējuma un sabiedrības vajadzībām pēc konkrētiem šīs jomas pakalpojumiem, lai nodrošinātu pamata higiēnas vajadzības, no 2021. gada 1. marta tika atjaunota frizieru, manikīru, pedikīru un podologu pakalpojumu sniegšana, nosakot striktus piesardzības pasākumus.

Tādējādi kritēriji skaistumkopšanas un labsajūtas jomas pakalpojumu sniegšanas pakāpeniskai atjaunošanai balstās uz Veselības inspekcijas un Slimību profilakses un kontroles centra izstrādāto skaistumkopšanas pakalpojumu un ar tiem cieši saistīto labsajūtas pakalpojumu, kas ir Veselības inspekcijas pārraudzībā, riska novērtējuma analīzi par Covid-19 inficēšanās riskiem, sniedzot un saņemot minētos pakalpojumus klātienē.

Riska novērtējumā ir iekļauti galvenie faktori, kas var radīt risku inficēties ar Covid-19 klientam un pakalpojuma sniedzējam:

1. iespēja ievērot distanci pakalpojuma sniegšanas laikā;

2. iespēja izvairīties no tieša kontakta ar pakalpojuma saņēmēju;

3. pakalpojuma sniegšanas laiks;

4. priekšmetu daudzums, ar kuriem pakalpojuma sniegšanas laikā saskaras gan klients, gan pakalpojuma sniedzējs (darba piederumi, aprīkojums, virsmas);

5. pakalpojuma sniegšanas apstākļi (platība uz vienu cilvēku, iespējamais cilvēku skaits vienā telpā);

6. iespējamais kontakts ar citiem pakalpojuma sniedzējiem vai klientiem;

7. iespējas nodrošināt gaisa apmaiņu telpā (dabīgā, mehāniskā ventilācija).

Minēto riska faktoru vērtējums ir balstīts trīs galvenajos kritērijos:

1) iespējamība inficēties ar Covid-19 konkrētā faktora ietekmē;

2) Veselības inspekcijas definētie epidemioloģiskās drošības pārkāpumi saistībā ar konkrēto riska faktoru un

3) kā konkrētais riska faktors ir pārvaldāms, lai skaistumkopšanas un labsajūtas pakalpojumu aizliegumu daļēji vai pilnīgi atceltu.

Lai novērstu diskrimināciju un nevienlīdzīgu attieksmi, minētie kritēriji skaistumkopšanas un labsajūtas pakalpojumu riska izvērtējumam tiek piemēroti neatkarīgi no pakalpojuma sniedzēja izglītības, profesionālās kvalifikācijas un pakalpojuma sniegšanas vietas, tai skaitā šādi pakalpojumi ir aizliegti arī ārstniecības iestādēs.

Izprotot situāciju skaistumkopšanas un labsajūtas pakalpojumu nozarē, ko rada Covid-19 izplatības radītie ierobežojumi uzņēmējiem, līdz šim Ekonomikas ministrija ir izstrādājusi un turpina uzlabot trīs Covid-19 krīzes situācijas pārvarēšanas atbalsta programmas uzņēmējiem:

1) atbalsts dīkstāvē esošu darbinieku ienākumu kompensēšanai (Ministru kabineta 2020. gada 24. novembra noteikumi Nr. 709 "Noteikumi par atbalstu par dīkstāvi nodokļu maksātājiem to darbības turpināšanai Covid-19 izraisītās krīzes apstākļos" (turpmāk – MK noteikumi Nr. 709));

2) atbalsts nepilnu darba laiku strādājošu darbinieku atlīdzības kompensēšanai (Ministru kabineta 2020. gada 10. novembra noteikumi Nr. 675 "Noteikumi par atbalsta sniegšanu nodokļu maksātājiem to darbības turpināšanai Covid-19 krīzes apstākļos");

3) atbalsts, ko piešķir Covid-19 krīzes skartam uzņēmumam apgrozāmo līdzekļu plūsmas krituma kompensēšanai (Ministru kabineta 2020. gada 10. novembra noteikumi Nr. 676 "Noteikumi par atbalstu Covid-19 krīzes skartajiem uzņēmumiem apgrozāmo līdzekļu plūsmas nodrošināšanai").

Atbilstoši skaistumkopšanas un labsajūtas pakalpojumu nozares aktualizētajiem jautājumiem skaidrojam, ka dīkstāves atbalsta mērķis ir atbalstīt iespējami plašu uzņēmēju darbinieku, pašnodarbināto un patentmaksātāju loku neatkarīgi no to darbības nozares. Līdz šim dīkstāves atbalstā un algu subsīdijas atbalstā uz 2021. gada 18. martu pēc darba devēja iesnieguma izmaksāti 86,3 milj. *euro*, dīkstāves atbalsts pašnodarbinātām personām 8,5 milj. *euro* apmērā, patentmaksātājiem 1,08 milj. *euro* apmērā un skaistumkopšanas jomā nodarbinātajiem 6,9 milj. *euro* apmērā. Vienlaikus, vērtējot atbalstu saņēmušos sadalījumā pa nozarēm, var secināt, ka atbalsts ir mērķtiecīgi fokusēts uz krīzes tieši ietekmētajām nozarēm, jo visvairāk atbalstu saņēmuši mazumtirdzniecības un vairumtirdzniecības, izmitināšanas un ēdināšanas, kā arī skaistumkopšanas jomā nodarbinātie.

Ministru kabinets vērš uzmanību, ka dīkstāves atbalsta apmēru nosaka atbilstoši faktiski deklarētajiem ieņēmumiem, tādējādi nodrošinot to, ka uz atbalstu var pretendēt dīkstāvē esoši darbinieki, patentmaksātāji, kā arī pašnodarbinātās personas, kuras godprātīgi ir pildījušas savas nodokļu saistības. Vienlaikus jāņem vērā, ka dīkstāves atbalsta mērķis nav aizstāt darbinieku līdzšinējo atalgojumu, bet gan sniegt īstermiņa atbalstu krīzes situācijā. Saskaņā ar MK noteikumu Nr. 709 6. punktu dīkstāves atbalsta apmērs darbiniekam ir 70 % apmērā no mēneša vidējās bruto darba samaksas par laiku no 2020. gada 1. augusta līdz 31. oktobrim, vienlaikus tas nav mazāks par 500 *euro* un lielāks par 1000 *euro* par pilnu mēnesi. Mikrouzņēmumu nodokļa maksātājam 50 % apmērā no mēneša vidējās bruto darba samaksas mikrouzņēmumā, vienlaikus dīkstāves atbalsts nav mazāks par 500 *euro* un lielāks par 1000 *euro* par pilnu mēnesi. Saskaņā ar MK noteikumu Nr. 709 16.3. apakšpunktu patentmaksātajam dīkstāves atbalsts ir 500 *euro* par pilnu mēnesi, un saskaņā ar MK noteikumu Nr. 709 16.1. apakšpunktu dīkstāves atbalsts pašnodarbinātai personai ir 70 % apmērā no attiecīgās personas vidējiem ienākumiem no saimnieciskās darbības vai autoratlīdzības par 2020. gada trešo ceturksni, vienlaikus dīkstāves atbalsts nav mazāks par 500 *euro* un lielāks par 1000 *euro* par pilnu mēnesi.

Ekonomikas ministrija apliecina, ka turpina darbu pie atbalsta programmu izstrādes un uzlabošanas, ņemot vērā Covid-19 krīzes izplatības dinamiku valstī, noteiktos ārkārtas situācijas ierobežojumus, kā arī atbalsta atteikuma iemeslus, un regulāri sniedz priekšlikumus par programmu uzlabošanas iespējām ar Ministru prezidenta 2020. gada 16. marta rīkojumu Nr. 2020/1.2.1.-62 "Par vadības grupu Covid-19 radīto ekonomisko seku operatīvai novēršanai uzņēmējdarbībā un nodarbināto atbalstam" izveidotajai krīzes vadības grupai uzņēmējdarbības un nodarbinātības veicināšanai.

Sasniedzot atbilstošu, zemāku Covid-19 riska pakāpi (14 dienu saslimstība ir zemāka par 200 uz 100 000 iedzīvotājiem), tiks lemts arī par pārējo skaistum­kopšanas un labsajūtas pakalpojumu darbības atjaunošanu.

Pielikumā: Ministru kabineta 2021. gada 1. aprīļa sēdes protokola   
Nr. 31 36. § izraksts.

Cieņā

|  |  |  |
| --- | --- | --- |
| Ministru prezidents | (paraksts\*) | A. K. Kariņš |

\* Dokuments ir parakstīts ar drošu elektronisko parakstu